Poliţiştii din Galaţi au emis un ordin provizoriu de restricție față de o femeie în vârstă de 69 de ani, care și-ar fi bătut cei cinci nepoți. Agenții au deschis dosare penale pentru săvârşirea infracţiunii de violenţă în familie.
Pe 22 martie, la Secția 4 Poliţie Galaţi a ajuns o femeie de 34 de ani cu unul dintre copii, un minor de 16 ani. Acesta reclamat că, pe 21 martie, bunica sa l-a lovit în locuința acesteia, unde stă împreună cu alţi patru fraţi minori.
"Poliţiştii au emis un ordin de protecţie provizoriu împotriva bunicii, în vârstă de 69 de ani, prin care s-a dispus ca aceasta să păstreze o distanţă minimă de 100 de metri faţă de minor, de noua reşedinţă a acestuia, unde va locui cu mama sa, precum şi de unitatea de învăţământ unde acesta este elev", a transmis Inspectoratul de Poliție Județean (IPJ) Galați.
Agenții au deschis atunci un dosar penal pentru săvârşirea infracţiunii de violenţă în familie.
A doua zi, femeia de 34 de ani a depus o nouă plângere, reclamând că și ceilalţi patru copii ai săi, cu vârste între 10 şi 17 ani, ar fi fost agresaţi fizic şi psihic de bunicii paterni.
"Din cercetări s-a stabilit că, în urmă cu aproximativ 10 ani, reclamanta şi-ar fi lăsat cei cinci copii minori, în plasament la bunica paternă, respectiv o femeie, de 69 de ani, din municipiul Galaţi, care are o relaţie de concubinaj cu un bărbat, de 56 de ani. A fost întocmit un nou dosar penal pentru infracţiunea de violenţă în familie, iar cercetările sunt continuate de poliţişti, sub coordonarea unui procuror din cadrul Parchetului de pe lângă Judecătoria Galaţi, în vederea stabilirii cu exactitate a tuturor împrejurărilor în care s-au produs evenimentele şi luării măsurilor legale", a mai transmis IPJ Galaţi.